
MINISTRSTVO ZA ZUNANJE IN EVROPSKE ZADEVE
EU-portal2@gov.si
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog direktive Sveta o upravnem sodelovanju na področju obdavčevanja (prenovitev)
Naslov dokumenta v delovnem jeziku EU: Proposal for a Council Directive on administrative cooperation in the field of taxation (recast)
Datum dokumenta: 24. 06. 2026
Številka dokumenta: 11060/26 
Medinstitucionalna oznaka: 2026/0168(CNS)
Pri izdelavi predloga stališča so upoštevane še različice in priloge dokumenta EU: Priloge k Predlogu Direktive Sveta o upravnem sodelovanju na področju obdavčevanja (prenovitev) in

Ocena učinkov služb Evropske komisije k Predlogu Direktive Sveta o upravnem sodelovanju na področju obdavčevanja (prenovitev)
2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Posebni zakonodajni postopek 
Faza sprejemanja: Obravnava v delovni skupini Sveta za davčna vprašanja – neposredna obdavčitev  
4. Pristojni organ EU: 

Svet  EU v sestavi: ECOFIN - Svet EU za ekonomske in finančne zadeve 

Delovno telo Sveta EU: D.04.b - Delovna skupina za davčna vprašanja (b) neposredna obdavčitev
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  mag. Andrej Šircelj, minister, mag. Maja Hostnik Kališek, mag. Kristina Šteblaj in Peter Papež (državni sekretarji), Barbara Prislan, v. d. GD, mag. Martina Verbančič, Irma Medle
7. Roki:

Predviden čas pričetka obravnave zadeve EU v institucijah EU: 01. 07. 2026
Predviden čas sprejema zadeve EU v institucijah EU: 31. 12. 2026
Rok za odziv organa: 30. 09. 2026
Rok za obravnavo na seji Vlade in njenih odborih: 15. 10. 2026
Rok za obravnavo predloga stališča RS v DZ: 30. 10. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za finance
Kontaktne osebe organa: Barbara Prislan, v. d. generalne direktorice, mag. Martina Verbančič, vodja sektorja; Irma Medle, podsekretarka
9. Delovna skupina Vlade, organizirana za posamezno področje zadev EU: 
DS13 - Obdavčenje 

vodilni organ: MF - Ministrstvo za finance

vodja delovne skupine: Barbara Prislan, v.d. generalne direktorice
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: .
Kontaktna oseba organa: 

11. O predlogu stališča RS je bilo opravljeno posvetovanje z: 

drugo - Finančna uprava Republike Slovenije
12. Zahteva za obravnavo: na seji Vlade, na seji Odbora za gospodarstvo
	mag. Andrej Šircelj

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog direktive Sveta o upravnem sodelovanju na področju obdavčevanja (prenovitev) - 11060/26, ki se glasi:

Republika Slovenija podpira Predlog Direktive Sveta o upravnem sodelovanju na področju obdavčevanja (prenovitev), zlasti podpira cilje, ki se želijo doseči s prenovitvijo, to so poenostavitev, konsolidacija in odprava podvajanj v obstoječem pravnem okviru. 

Republika Slovenija se bo zavzemala za večjo pravno jasnost in enotnost poročanja in podpirala rešitve v tej smeri. Zlasti se bo zavzemala za uskladitev definicij in poenotenje nabora podatkov, ki bodo preprečili podvajanje poročanja istovrstnih podatkov po različnih pravnih okvirjih znotraj Direktive o upravnem sodelovanju na področju obdavčevanja. 

Republika Slovenija pozdravlja rešitve, ki pomenijo zmanjšanje obsega poročanja o podatkih, ki ne izkazujejo zadostne dodane vrednosti pri zagotavljanju davčne transparentnosti in v boju zoper davčne utaje glede na upravno breme za poročevalce in davčne uprave. Prav tako pozdravlja rešitve, ki omogočajo fleksibilnost ob spremembah nebistvenih in tehničnih elementov v mednarodno sprejetih dogovorih glede obveznosti poročanja, ki jih zajema tudi Direktiva o upravnem sodelovanju na področju obdavčevanja.

Republika Slovenija se bo zavzemala za rešitve, ki pomenijo dejansko razbremenitev stroškov in upravnih bremen poročevalcev. Zato bo pri predlogih, ki bi sicer pomenili zmanjšanje obsega poročanja, a bi zaradi uvajanja sprememb pri obstoječih in že uveljavljenih ter informacijsko podprtih obveznostih poročanja predstavljali dodatno breme glede na pričakovane pozitivne učinke, stremela k rešitvam, ki ne bodo povzročale nesorazmernega dodatnega bremena ali dvotirnosti poročanja.

Republika Slovenija si bo prizadevala za oblikovanje rešitev, ki bodo enotne in skladne z razvojem na mednarodni ravni ter se bodo lahko ustrezno prenesle v nacionalno pravo. Ob tem pa si bo Republika Slovenija prizadevala za rešitve v smeri zagotavljanja dobrega ravnovesja med pozitivnimi učinki in dodatnim bremenom za gospodarstvo, kot tudi z vidika javnofinančnih prihodkov.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Predlog Direktive Sveta o upravnem sodelovanju na področju obdavčevanja - prenovitev predstavlja prenovo dosedanjega sistema upravnega sodelovanja na področju neposrednih davkov. Najpomembnejša sistemska sprememba je združitev prvotne Direktive 2011/16/EU o upravnem sodelovanju na področju obdavčevanja (Directive on administrative cooperation in the field of taxation; DAC1) ter vseh osmih sprememb (DAC2 – DAC9) v eno samo prenovljeno direktivo. Namesto devetih ločenih pravnih aktov bo obstajal enoten pravni okvir, v katerem bodo usklajene definicije, postopki, pristojnosti in pravila za izmenjavo informacij. Cilj je izboljšati preglednost zakonodaje, zmanjšati razdrobljenost pravil ter olajšati izvajanje direktive tako davčnim upravam kot tudi zavezancem. 

Evropska komisija ocenjuje, da bo prenovljeni okvir bistveno zmanjšal stroške izpolnjevanja davčnih obveznosti, izboljšal učinkovitost upravnega sodelovanja ter prispeval k večji konkurenčnosti evropskega gospodarstva, pri tem pa ohranil visoko raven davčne preglednosti in boja proti davčnim utajam ter agresivnemu davčnemu načrtovanju. Predlog je del širšega svežnja za poenostavitev davčne zakonodaje, ki ga je Evropska komisija predstavila 24. junija 2026 in poleg prenovitve Direktive o upravnem sodelovanju na področju obdavčevanja vključuje zbirni sveženj o obdavčitvi, s katerim se bo poenostavil, racionaliziral in pojasnil pravni red EU na področju neposrednega obdavčevanja, da bi se zmanjšala upravna bremena za podjetja in zagotovili enaki konkurenčni pogoji v državah članicah. 

Poleg kodifikacije obstoječih pravil predlog direktive vsebuje tudi več vsebinskih sprememb, katerih cilj je zmanjšanje administrativnih bremen za davčne zavezance, poročevalske subjekte in davčne uprave. Evropska komisija predlaga odpravo oziroma poenostavitev nekaterih obveznosti poročanja, predvsem na področju poročanja o čezmejnih aranžmajih, predlaganja poročil po državah in odprave podvajanja poročanja po uvedbi pravil globalnega minimalnega davka. Hkrati predlog izboljšuje usklajenost posameznih določb, poenostavlja definicije, odpravlja zastarele določbe ter izboljšuje pravila za izmenjavo informacij med davčnimi upravami držav članic. 

S predlogom se želi ohraniti obstoječo raven davčne transparentnosti, hkrati pa zmanjšati administrativne obremenitve, ki so se v zadnjih letih postopoma povečevale z zaporednimi spremembami Direktive o upravnem sodelovanju na področju obdavčevanja. Ključne spremembe, ki zasledujejo ta cilj, so:

-
pri poročanju o čezmejnih aranžmajih se predlaga izključitev vseh družb, ki spadajo na področje uporabe Direktive Sveta z dne 14. decembra 2022 o zagotavljanju globalne minimalne davčne stopnje za mednarodne skupine podjetij in velike domače skupine v Uniji ter izboljšanje sistema poročanja z odpravo splošnih prepoznavnih značilnosti, ki imajo omejeno dodano vrednost;

-
prilagoditev pragov za poročanje operaterjev spletnih platform pri spletni prodaji blaga z odpravo praga glede števila dejavnosti oziroma transakcij ter zvišanjem denarnega praga na 3000 evrov;

-
uvedba enotne obveznosti priglasitve, ki zajema tako podajo poročil po državah kot poročanje o vložitvi informativnega obrazca za obračun povrhnjega davka, vključno z usklajenim rokom za predložitev, enotnim obrazcem za priglasitev in centralizirano vložitvijo;

-
uvedba centraliziranega sistema za preverjanje davčnih identifikacijskih številk, ki bo dostopen tako davčnim upravam držav članic kot tudi subjektom, zavezanim k poročanju;

-
izključitev kategorije produktov življenjskih zavarovanj iz poročanja ter uvedba obveznosti držav članic, da avtomatično izmenjujejo informacije, s katerimi razpolagajo državni organi, o vseh preostalih kategorijah dohodkov in kapitala.

Predlog vsebuje tudi številne spremembe za izboljšanje učinkovitosti upravnega sodelovanja. Med drugim predvideva bolj enotne definicije posameznih vrst podatkov, uskladitev terminologije med različnimi poglavji direktive, zmanjšanje podvajanja istih podatkov v različnih sistemih poročanja in večjo standardizacijo elektronskih formatov za izmenjavo informacij. Ocenjuje se, da bodo predlagane spremembe zmanjšale število nepotrebnih poročil, odpravile dvojno poročanje ter povečale uporabnost podatkov, ki jih davčne uprave dejansko uporabljajo pri analizi davčnih tveganj.

Evropska komisija v oceni učinkov ocenjuje, da bo imel predlog direktive omejene finančne posledice za države članice, saj ne uvaja novih sistemov upravnega sodelovanja, temveč predvsem poenostavlja in konsolidira obstoječa pravila. Stroški bodo povezani predvsem s prilagoditvijo nacionalne zakonodaje, posodobitvijo informacijskih sistemov ter uvedbo evropskega orodja za preverjanje davčnih identifikacijskih številk, vendar naj bi bili ti stroški enkratne in omejene narave. Za gospodarstvo naj bi predlog prinesel pomembne prihranke pri administrativnih stroških. Evropska komisija ocenjuje, da bo zbirni sveženj za poenostavitev davčne zakonodaje, katerega del je tudi prenovitev Direktive o upravnem sodelovanju na področju obdavčevanja, evropskim podjetjem prinesel približno 7,9 milijard evrov letnih prihrankov. Pomemben del prihrankov se pričakuje od Predloga direktive o upravnem sodelovanju na področju obravčevanja, ti izhajajo predvsem iz zmanjšanja obveznosti poročanja o čezmejnih aranžmajih, odprave podvajanja poročanja poročil po državah in poročanja po pravilih minimalnega davka, poenostavitve pravil za spletne platforme ter večje pravne jasnosti in standardizacije postopkov. Posledično naj bi se zmanjšali stroški izpolnjevanja davčnih obveznosti, davčne uprave pa bodo prejemale kakovostnejše in uporabnejše podatke.

Glede stroškov implementacije in prihrankov zaradi sprejema predloga direktive Evropska komisija podaja zgolj okvirne ocene finačnih posledic. Centraliziran sistem za preverjanje davčnih identifikacijskih številk naj bi tako na ravni EU povzročil od 1,0 do 1,8 milijona evrov enkratnih stroškov in od 1,8 do 2,4 milijona evrov letnih stroškov vzdrževanja. Na ravni držav članic se za implemetacijo ukrepov iz predloga direktive skupno predvideva okvirno 15 do 25 milijonov evrov enkratnih stroškov in od 4,5 do 12 milijonov evrov letnih stroškov delovanja. 

Ocenjeni prihranki za gospodarstvo iz celotnega svežnja davčne poenostavitve znašajo približno 7,9 milijarde evrov letno, od tega približno 3,3 milijarde evrov predstavljajo zmanjšani administrativni stroški. Predlog Direktive o upravnem sodelovanju na področju obdavčevanja predstavlja pomemben del teh prihrankov. Med posameznimi ukrepi predloga te direktive so ocenjeni zlasti predlog glede poenostavivev pravil o poročanju čezmejnih aranžmajev, ki bo zmanjšal stroške skladnosti, ki bi sicer znašali 340 milijonov evrov letno, poenostavitev poročanja spletnih platform bo prinesla ocenjene prihranke za stroške, ki bi znašali 678 milijonov evrov letno za upravljavce platform. Centralizirano preverjanje davčne identifikacijske številke bo zmanjšalo potrebo po naknadnem popravljanju in usklajevanju podatkov ter prineslo do približno 70 milijonov evrov letnih prihrankov za podjetja in davčne uprave skupaj. 

Ocena učinka predloga direktive glede prihrankov za gospodarstvo je glede poročevalcev v Republiki Sloveniji pripravljena na podlagi podatkov iz ocene učinkov Evropske komisije in predstavlja okvirni znesek. Ob upoštevanju omenjene ocene in s primerjavo slovenskega BDP se ocenjuje, da bi lahko bili prihranki v višini največ štirih milionov evrov letno. 

Evropska komisija poudarja, da bo največ koristi izhajalo iz odprave podvajanja obveznosti poročanja, harmonizacije pravil med posameznimi režimi poročanja v okviru Direktive o upravnem sodelovanju na področju obdavčevanja, večkratne uporabe že zbranih podatkov, boljše kakovosti podatkov, kar zmanjšuje naknadne popravke in dodatne poizvedbe davčnih organov, večje pravne varnosti in nižjih stroškov izpolnjevanja davčnih obveznosti.

Predlagani sveženj ukrepov naj bi tako izboljšal učinkovitost in sorazmernost pravnega okvirja ter z zmanjšanjem administrativnih bremen in stroškov prispeval h konkurenčnejšemu poslovnemu okolju v EU.

Po predlogu direktive je datum za prenos direktive v nacionalno zakonodajo držav članic določen z dnem 31. december 2029, začetek veljavnosti pa z dnem 1. januar 2030, razen glede določb 8. člena predloga direktive, ki se nanaša na poročanje o čezmejnih aranžmajih in pripadajočih aneksih ter člena 3, v delu, ki spreminja definicije v povezavi s poročanjem o čezmejnih aranžmajih, kjer je rok za prenos določen z dnem 31. december 2027, začetek veljavnosti pa z dnem 1. januar 2028. 

Predlog direktive krepi delovanje notranjega trga, podpira konkurenčnost ter prispeva k boljšemu upravljanju in večji preglednosti. Prav tako je skladen z Listino Evropske unije o temeljnih pravicah.

Izvajanje politike se bo spremljalo in vrednotilo v okviru strukturiranega sistema spremljanja in evalvacije. Spremljanje bo potekalo neprekinjeno na podlagi kazalnikov, kot so obseg poročanja, kakovost podatkov, stopnja ujemanja podatkov ter stroški izpolnjevanja obveznosti, in sicer v sodelovanju z državami članicami ter predstavniki gospodarstva. Evropska komisija bo vsakih pet let izvedla evalvacijo tega okvira. Pri tem bo ocenila uspešnost, učinkovitost, ustreznost, skladnost in dodano vrednost pobude na ravni EU, vključno z njenim vplivom na administrativna bremena in izpolnjevanje davčnih obveznosti.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red


Sprememba obstoječih aktov


Z namenom uvedbe Predloga Direktive Sveta o upravnem sodelovanju na področju obdavčevanja - prenovitev bo treba spremeniti Zakon o davčnem postopku.


Priprava novih aktov


/

Posledice za proračun

Pri večini ukrepov se za podjetja in javne uprave pričakujejo omejeni stroški prilagoditve, ki bodo predvsem povezani s prilagoditvijo sistemov poročanja in postopkov, kar bo povzročilo stroške prilagoditve na ravni EU (približno 1,0 - 1,8 milijona evrov enkratnih stroškov ter 1,8 - 2,4 milijona evrov letnih tekočih stroškov) in na nacionalni ravni (približno 15 - 25 milijonov evrov enkratnih stroškov ter 4,5 - 12 milijonov evrov letnih tekočih stroškov).

Ukrepi iz predloga direktive naj bi dolgoročno prinesli neto prihranke pri administrativnih obremenitvah zaradi boljše kakovosti podatkov, učinkovitejše uporabe informacij ter manjšega obsega popravkov in preverjanj, čeprav njihovega natančnega obsega v tej fazi ni mogoče količinsko opredeliti. Uvedba orodja za preverjanje veljavnosti davčne identifikacijske številke pomeni začetne in obratovalne stroške za vse deležnike, a bo hkrati ustvarila pomembne skupne prihranke, saj bo zmanjšala potrebo po kadrovsko in časovno zahtevnih naknadnih postopkih popravljanja podatkov. Ti prihranki so ocenjeni na do približno 70 milijonov evrov letno.
Vpliv na gospodarstvo

Evropska komisija ocenjuje, da bo predlog z odpravo zahtev glede poročanja z nizko dodano vrednostjo v okviru DAC6 (poročanje o čezmejnih aranžmajih) in DAC7 (poročanje operaterjev spletnih platform) ter racionalizacijo obveznosti obveščanja v okviru DAC4 in DAC9 (enotno obveščanje o predložitvi poročil po državah in vložitvi informativnega obrazca za obračun povrhnjega davka) pomembno zmanjšal stroške izpolnjevanja obveznosti in administrativna bremena za podjetja in davčne uprave. Stroški izpolnjevanja obveznosti v okviru DAC6 so ocenjeni na do približno 340 milijonov evrov, izpolnjevanje obveznosti po DAC7 na približno 678 milijonov evrov, racionalizacija izpolnjevanja obveznosti po DAC4 in DAC9 pa bi lahko prinesla do 264 milijonov evrov letnih prihrankov. Največ koristi naj bi imela mala in srednja podjetja (MSP) ter mikropodjetja, pri katerih so stroški izpolnjevanja obveznosti sorazmerno višji. 

Predlog naj bi prispeval k zmanjšanju nepotrebnega poročanja in podvajanja obveznosti ter k zmanjšanju administrativnih bremen za najmanj 25 % za podjetja in 35 % za MSP. S tem bo prispeval k ugodnejšemu poslovnemu okolju, večji konkurenčnosti Evropske unije in učinkovitejšemu delovanju notranjega trga ter podpra boljše upravljanje in večjo preglednost.

Ob upoštevanju ocene učinka predloga direktive, ki jo je podala Evropska komisija, in s primerjavo slovenskega BDP se ocenjuje, da bi prihranki, ki izhajajo iz sprememb obveznosti poročanja, znašali pri poročanju o čezmejnih aranžmajih 1,28 miliona evrov letno, pri poročanju operaterjev spletnih platform 2,56 milijona evrov letno, spremebe glede enotnega poročanja za poročila po državah in informativnega obrazca za obračun povrhnjega davka 1 milijon evrov letno, glede preverjanja davčne identifikacijske številke pa 260 tisoč evrov letno. Tako se ocenjuje, da bi lahko bili prihranki, ki izhajajo iz zmanjšanja bremen izpolnjevanja obveznosti po predlogu diektive  v višini največ 4 milionov evrov letno. 

Enkratni stroški implemetacije ukrepov iz predloga direktive glede na delež BDP znašajo 0,06 do 0,09 milijona evrov, ponavljajoči stroški pa 0,02 do 0,05 milijona evrov.
Vpliv na javno upravo

Davčne uprave bodo imele začetne stroške izvajanja nekaterih ukrepov, na primer uvedbe preverjanja davčnih identifikacijskih številk, vendar bodo hkrati imele koristi zaradi manjšega obsega obdelave podatkov z nizko dodano vrednostjo ter izboljšanega ujemanja podatkov, kar bo prispevalo k večji splošni učinkovitosti njihovega delovanja.
Vpliv na okolje

/
Drugo

/
C)

Predstavniki RS, ki bodo zastopali stališče RS v institucijah EU: 
mag. Andrej Šircelj, minister, mag. Maja Hostnik Kališek, mag. Kristina Šteblaj in Peter Papež (državni sekretarji), Barbara Prislan, v. d. GD, mag. Martina verbančič, Irma Medle in davčni ataše SPBR

